Ακραία και βάναυση αντιμετώπιση προσφύγων και μεταναστών στα ελληνοτουρκικά σύνορα καταγγέλλει με ανάρτησή του στο twitter o Ολλανδός δημοσιογράφος του RTL, Olaf Koens. Συγκεκριμένα, αναφέρει ότι ξυλοκοπήθηκαν, τους αφαιρέθηκαν τα ρούχα και τα υπάρχοντά τους, πριν αφεθούν να επιστρέψουν γυμνοί στην Τουρκία, ενώ δημοσιεύει και φωτογραφίες, οι οποίες αναφέρει πως είναι από το Έβρο.

«Όλοι ακούσαμε τις ιστορίες, τώρα υπάρχει και εικόνα. Αυτό κάνουν οι Έλληνες με πρόσφυγες και μετανάστες που διασχίζουν τα χερσαία σύνορα στο Pazarkule. Είναι ξυλοδαρμένοι, γδύνονται και έχουν χάσει τα χρήματα, τα χαρτιά και τα τηλέφωνά τους. Αφέθηκαν να επιστρέψουν στην Τουρκία με τα εσώρουχά τους» υποστηρίζει στην ανάρτησή του ο Ολλανδός δημοσιογράφος. Οι φωτογραφίες, η αυθεντικότητα των οποίων διαψεύστηκε από τις ελληνικές αρχές ως μέρος της τουρκικής προπαγάνδας, είναι του Παλαιστίνιου φωτορεπόρτερ Belal Khaled, ο οποίος επίσης ισχυρίζεται σε αναρτήσεις του στο instagram πως είναι από τον Έβρο.